ناٹک \ ڈرامہ \ کسمانک
نسیم عادل
اگاں ما چوش بہ گْوش ایں کہ ناٹک لبزانک ءِ بنداتی تھران چہ یکّے کہ دیمتر اشی ءِ شاہ ءُ شیوالاں دگہ بازیں تھرے گیشّینگ بوتگ تہ بگندئے ما رد مہ بئیں! ما اگاں چوش بہ گْوش ایں کہ بندات ءَ انسان ءِ ھرچ سُر ءُ پُرے یک ناٹکے بوتگ تہ گپ شرتر گیشّ اِیت.
ناٹک ءِ سپر لبزانک ءِ دْراجتریں سپر اِنت کہ پند بُرّان ءَ پیداک اِنت.
امروز ءِ سرجمیں لبزانک ءَ اگاں چست بہ کن ئے ءُ ھیرت بہ چار ئے تہ ناٹک ءِ نبشتگیں دروشم ءَ کہ رندی مردماں رستگ انت تہ بنداتی ناٹک کار تپاک ءُ یکجاھیں بابُل ءَ پیش اریدو ءِ جھنند بوتگ انت کہ رندتر وھدے بابُل یکجاہ(متحد) بیت تہ بابُلی (قدیم عراق) اے ناٹک ءَ گیشتر شھگان تر کن انت ءُ دیم ءَ کار اَنت البت بنداتی ناٹک ءِ رنگ نیکراھی یے بوتگ کہ اے نیکراھی رنگ دنیگا وتی جاہ ءَ ھست البت نوکیں لبزانک ءَ نیکراھی ناٹک چہ وت سستگ.
بابلیانی بنداتی ناٹک موسمانی ھساب ءَ بوتگ انت بزانکہ ھرچ موسم ءَ یک ناٹکے بوتگ ءُ اے ناٹک ءَ تیوگیں بابُل ءِ مردم ءَ وتی ازم پیش داشتگ.
بابلیانی سال ءِ اولی ناٹک بھارگاہ ءِ اولی ھپتگ ءِ روچاں بوتگ ءُ اشی ءَ عکّاد ءُ سومیر ءِ مردماں (قدیم بابل ءِ دو شھر) اکی تو ءِ(بابلیانی ھُدا) نوروز ءِ نام پِر کُتگ.
اکی تو ءِ اے ناٹک سئے بھر ءَ بوتگ.
اولی بھر:- اے بھر ءَ کازماس ءِ جوڑشت ءِ کسّہ ءَ دنیا ءِ اولی نظم اِش گشتگ کہ اے نظم 2000 B.C ئیگ اِنت(دست کپتگیں شاھدیانی رد ءَ).
اے نظم ءِ بامرد بابل ءِ بادشاہ اِش کتگ.
نوروز ءِ اے ناٹک ھمک بھارگاہ ءِ موسم ءِ اولی ھپتگ ءُ بوتگ ءُ دانکہ یازدہ روچ شتگ.
اے یازدھیں روچانی بنداتی ھشت روچ ءَ تھنا پُرس بوتگ ءُ اے پُرس ءَ مردُک ءِ لوگ ءِ(بابلیانی مزنیں بت ءِ نام اِنت) مزن مُلّا ءَ بہ گر دانکہ بابل ءِ لس مھلوک درا، ھرچ کارستے ءَ وتی کرد پیشداشتگ. عکّادی ستک ءِ رد ءَ بھارگاہ ءِ ھور ءِ ھمے بنداتی ھشتیں روچاں ناشریں ھُدایاں مردُک زیر ء زمین برتگ ءُ پد ءَ مردُک ءِ چُکّ نیبو ءَ شتگ پِت چرے گزا ءَ رکّینتگ ءُ آورتگ.
اے ھشتیں روچاں مردُک ءِ مزن مُلّا(کاہن) ءِ موجری (اعتکاف)، دجلہ ءَ جان شودی ءُ اے دگہ چست ءُ ایر ءُ پہ لس مھلوک ءَ چہ بادشاہ ءِ نیمگ ءَ گزیرے دارگ بوتگ کہ بدیں ھدایے ءِ پوشاکاں بوتگ(میک اپ) ءُ آ ھرچ روچ بابل ءِ دمک ءُ دراں بدیں ھدایے ءِ رنگ ءُ داب ترّ اِتگ، لس مھلوک ءَ ھمے گزیر بد ءُ رد گشتگ، اشی ءِ رند ءَ بوتگ انت ءُ وت ءَ جتگ ءُ پْروشتگ اِش.
ھشتُمی روچ ءَ بادشاہ گوں نیبو ءَ (مردُک ءِ چُک) شھر ءَ پترتگ(نیبو شھر ءَ ڈنّ بوتگ)، مردُک ءِ مزن ابابت جاہ ءَ سربوتگ.
دومی بھر:- مردُک ءِ ابابت جاہ ءَ سربیگ ءَ گوں بادشاہ ءِ زھم ءُ تاج کہ بادشاہ ءِ گوں نیبو بابل ءِ پترگ ءِ وھد ءَ پچگرگ بوتگ انت، ابابت جاہ ءِ سربیگ ءَ دوواری بادشاہ ءَ دیگ بوتگ انت ءُ نوں دلوت کشگ ءُ ھون ابابت جاہ ءِ دیواراں مشگ بوتگ انت.
سیمی بھر:- مردک چہ وتی لوگ ءَ کشّگ ءُ اپس گاڑی ءَ سوار کنگ بوتگ، بادشاہ ھمے اپس گاڑی ءِ تاچوک بوتگ، اپس گاڑی دیم پہ بیت اکی تو نامیں باگے ءَ(گمان بیت کہ رندتر ءِ باغِ عدن) رھادگ بوتگ. دگہ چندے اپس گاڑی کہ مردک ءِ اپس گاڑی ءِ رند ءَ بوتگ، آیاں ھم جتاجتائیں بابلی ھدا وتی وتی “رینک ءِ رد ءَ” سر ءُ رند بوتگ.
اے کاروان وھدے پیش چہ بیت اکی تو رسگ ءَ بابل ءِ دمک ءُ دراں ترّینگ بوتگ تہ ھمے وھد ءَ مُلّایاں (کاہناں) نظمِ پیدائش(دنیا ءِ اولی نظم) ونتگ ءُ چیزے مردم ءَ(پرے ناٹک گیشّینتگیں سوھویں کارست) مردُک ءِ اپس گاڑی ءِ دیم ءَ رواں روان ءَ گوں وتی سُر ءُ پُراں ھمے نظم ءِ کسّہ ءِ ھساب ءَ سر ءُ پُر کُتگ(مرچیگیں دؤر ءَ اھوال دیوکیں ٹی ویاں یکّے اھوالاں گشان اِنت تہ یکّے گنگی اشارہ کنت ءُ سرپدی دنت).
اے کاروان وھدے بیت اکی تو ءَ سر بوتگ تہ مردُک دیوتا ءُ عشتار دیوی ءِ سور بوتگ، سئے روچ ءَ بادشاہ ءُ ملّایاں اد ءَ داشتگ، سیمی روچ ءَ(نوروز ءِ یازدھمی روچ ءَ) اے کاروان بابل واتر کتگ، شپ ءَ بابُل چراغاں بوتگ، ورد ءُ وراک بوتگ ءُ مھلوک ءَ شاتکامی کتگ.
روان اِنت……